ЦIыхухэр унэ кхъахэхэм къыщIэгъэIэпхъукIынымкIэ Къэбэрдей-Балъкъэрым зыкъыщIагъакъуэ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек дыгъуасэ Москва щыхуэзащ къэрал корпорацэм-ПсэупIэ-коммунальнэ хозяйствэм и IэнатIэм щрагъэкIуэкI реформэхэм защIэгъэкъуэнымкIэ фондым и правленэм и унафэщI Цицин Констатин.
ЗэIущIэм щытепсэлъыхьащ цIыхухэр унэ кхъахэхэм къыщIэгъэIэпхъукIынымкIэ программэр республикэм зэрыщагъэзащIэм. КъызэрагъэлъэгъуамкIэ, «Щыпсэу мыхъужыну унэхэр зэкIэлъыкIуэу гъэмэщIэныр» федеральнэ проектым ипкъ иткIэ а мурадым трагъэкIуэдэн папщIэ мы гъэм Къэбэрдей-Балъкъэрыр зыщIэлъэIуа сом мелуан 41,1-р хухэхынымкIэ лъэIу тхылъыр къэрал корпорацэм къыдиIыгъащ.
Апхуэдэу тепсэлъыхьащ коммунальнэ инфраструктурэр къэгъэщIэрэщIэжынымкIэ, инженер коммуникацэхэр зэгъэпэщыжынымрэ щIэуэ ухуэнымкIэ программэхэм республикэр хыхьэнымкIэ щыIэ Iэмалхэм.
